**Kőszeg Város Önkormányzata Képviselő-testületének**

**Kulturális, Oktatási, Szociális, Egészségügyi és Sport Bizottsága**

**Iktatószám: K/723-1/2022.**

**J E G Y Z Ő K Ö N Y V**

Készült **2022. január 20-án 9:30 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Gelencsér Attila, Velkyné Ball Andrea és Dr. Koczor Gábor,
* Terplán Zoltán alpolgármester,
* Dr. Nagy Edina aljegyző,
* Kovács-Mezei Virág igazgatási osztályvezető,
* Cserkutiné Stipsics Edina osztályvezető,
* Fekete Balázs irodavezető,
* Pócza Zoltán intézményvezető,
* Révész József intézményvezető,
* Guttmann Ferencné intézményvezető,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Keszei Balázs és Molnár Zoltán igazoltan távol van. **Fekete-Pataki Edit** bizottsági elnök megállapítja, hogy a bizottság **4 fővel határozatképes.**

Dr. Koczor Gábor szót kérve elmondja, hogy nem szeretné módosítani a napirendi pontokat, azonban kéri, hogy a következő bizottsági ülésen a következő témákban kapjon tájékoztatást:

* gyermekorvosi állások vannak-e hirdetve és hol. Van-e érdeklődő az állásokra,
* mentőállomás helyzete, tervezése, esetleg a kivitelezésének ideje,
* háziorvosok panaszaira történtek-e változások,
* kőszegi háziorvosi ügyeletnek a szerződése lejár vagy lejárt, ha igaz, akkor történtek-e lépések erre vonatkozóan.

**Gelencsér Attila** úgy gondolja, hogy a mai ülés egyebek keretében akár meg lehet válaszolni, mellyel a bizottság egyhangúlag egyet értett.

Ezt követően **Fekete-Pataki Edit** szavazásra bocsátja a napirendet, amit a bizottság egyhangúlag, **4 igen** szavazattal elfogad.

**N A P I R E N D:**

1. Kőszeg Meseváros Óvoda és Bölcsőde alapdokumentumainak tudomásul vétele

Előterjesztő: Guttmann Ferencné intézményvezető

1. Jurisics-vár Művelődési Központ és Várszínház munkatervének elfogadása

Előterjesztő: Pócza Zoltán igazgató

1. Közlevéltár megalapítása

Előadó a polgármester nevében: Kovács-Mezei Virág igazgatási osztályvezető

1. Általános iskolai körzethatárok véleményezése

Előadó a polgármester nevében: Kovács-Mezei Virág igazgatási osztályvezető

1. A képviselő-testület 2022. évi munkatervére javaslattétel *(Szóbeli előterjesztés)*

Előterjesztő: Fekete-Pataki Edit bizottsági elnök

1. **napirendi pont**

**Kőszeg Meseváros Óvoda és Bölcsőde alapdokumentumainak tudomásul vétele**

**Előterjesztő: Guttmann Ferencné intézményvezető**

**Guttmann Ferencné** elmondja, hogy az új bölcsődei egység műszaki átadása megtörtént. A 12 fős kapacitásbővülés miatt a Kőszeg Meseváros Óvoda és Bölcsőde alapító okirata módosult. Fenti változások miatt szükségessé vált az intézmény alapdokumentumainak (SZMSZ, Pedagógiai Program és Házirend) módosítása a jogszabályi környezet, a személyi változások, valamint a bölcsődei férőhelyek számának bővülése miatt. A köznevelési intézmény SZMSZ-ét és Házirendjét a nevelőtestület fogadja el. Az érvénybeléptetéséhez, amelyekből a fenntartóra többletkötelezettség hárul a fenntartó egyetértése szükséges. Az SZMSZ-ben csak a statisztikai adatok módosultak, a házirend módosításait röviden ismerteti (székelyóvoda vezetőjének megbízása), melyhez hozzáfűzi, hogy többletköltséget nem jelent a fenntartó számára, azonban a feladatok elosztásában segítséget nyújt. Kéri az előterjesztés megtárgyalását és elfogadását.

**Terplán Zoltán** a kapacsitás bővüléssel kapcsolatban megkérdezi, hogy a személyi feltételeket sikerült-e elérni, vagy még folyamatban van.

**Guttmann Ferencné** elmondja, hogy a bölcsőde tekintetében igen, megvan a dolgozói létszám, az új kolléganők kinevezése megtörtént.

**Terplán Zoltán** a házirendben foglaltakhoz kapcsolódóan elmondja, hogy a fogadóórák időpontjai munkaidőben vannak megadva. Nem okoz problémát a szülőknek?

**Guttmann Ferencné** elmondja, hogy a fogadóórák időpontjai tájékoztató jellegűek, kötelező eleme a házirendnek. A feltüntetett időpontokban a kolléganők biztosan elérhetők. Ha a szülő egy másik időpontban kér fogadóórát, akkor is rendelkezésre állnak.

**Terplán Zoltán** tájékoztatást kér az ünnepélyek alkalmából viselt klasszikus fehér-fekete ruha, valamint a kedvenc ruha vonatkozásában.

**Guttmann Ferencné** elmondja, hogy vannak ünnepek, mint pl. a március 15. napja, amikor a hagyományos fehér blúz és ing, sötét vagy fekete alsóruházat viselését kérik, azonban vannak ünnepek (karácsony, húsvét), amikor a gyermekek csinos, illetve kedvenc ruhájukban érkezhet az intézetbe.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**1/2022. (I.20.) Kulturális, Oktatási, Szociális, Egészségügyi és Sport Bizottsági határozat:**

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottságaa Kőszeg Meseváros Óvoda és Bölcsőde SZMSZ-ét a melléklet szerint megismerte, és az abban foglaltakat tudomásul veszi.
2. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg Meseváros Óvoda és Bölcsőde pedagógiai programját a melléklet szerint megismerte, és az abban foglaltakat tudomásul veszi.
3. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg Meseváros Óvoda és Bölcsőde házirendjét a melléklet szerint megismerte, és az abban foglaltakat tudomásul veszi.

**Felelős:** Fekete-Pataki Edit a bizottság elnöke

**Határidő:** azonnal

1. **napirendi pont**

**Jurisics-vár Művelődési Központ és Várszínház munkatervének elfogadása**

**Előterjesztő: Pócza Zoltán igazgató**

**Pócza Zoltán** elmondja, hogy a munkaterv folyamatosan változik, bővül.Az aktuális változásokat röviden ismerteti. A nagy rendezvények vonatkozásában elmondja, hogy a térségben megrendezett rendezvények ütközését próbálják elkerülni.

**Terplán Zoltán** szerint a kazánház kéményének szigetelése komoly probléma. Vannak-e ajánlatok, hogy mennyibe kerülne a javítás?

**Pócza Zoltán** elmondja, hogy a kivitelezést végző vállalkozó megkeresése megtörtént. Ezeknél a nagy teljesítményű kazánoknál a kiáradó forró levegő azonnal visszacsapódik a nagy felületű kémény oldalára, mely a hideg időben nagy mértékben rongálja a vakolatot. Jelenleg is vakolathiányban szenved a kémény. Ezt követően ismerteti, hogy nem csupán a felújítási, hanem a felállványozási költséggel együtt 5-10 millió forintot jelentene a teljes felújítás, emellett a megközelíthetőség is komoly gondot okozna. Ezt követően röviden ismerteti a folyamatát. Megnyugtatja a bizottsági tagokat, hogy a működés zavartalanságát nem befolyásolja, csupán esztétikailag nem szép. Várhatóan a tető felújítási projekt keretében ez a probléma megoldódhat.

**Terplán Zoltán** megkérdezi, hogy a lovagterem klíma berendezése tönkrement?

**Pócza Zoltán** két nagy problémát vázol fel. Az egyik, hogy a létrehozásakor kiderült, hogy egy rettenetesen drága rendszert dolgoztak ki. Folyóvízzel működő nem zárt rendszerről van szó, melynek értelmében egy csövön óránként 6 m3 víz távozik és 36 kw áramot használ el. A másik, hogy maga a berendezés mely beépítésre került és a vezérlő rendszer Mercedes típusú, azonban a kivitelező és beszerelő nem a szakmájának mestere volt. Hozzáfűzi, hogy rendszer szinten az előző évben több mint 1 millió forintot költöttek. A rendszert még mindig nem sikerült bekalibrálni, hogy működőképes legyen. Ezt követően az egyéb hiányosságok és az alap problémák is ismertetésre kerültek.

**Terplán Zoltán** szeretne többet tudni az új projektről, a Kőszegi Zenei Fesztiválról.

**Pócza Zoltán** megerősíti, hogy valóbanegy két évvel ezelőtti kezdeményezés volt, mely a Megyei Önkormányzat támogatásával jönne létre, Kiss Márton művész úr kezdeményezésére. Az idei évben a helyet kihagyták és az időpontot fenntartják, azonban anyagi források hiányában egyelőre nem tudják, hogy megrendezésre kerülnek-e. Ezt követően röviden ismerteti az előzményeket, koncepciót, anyagi forrásait. A pályázati beadási határidők most vannak, bízik a sikeres pályázatban.

**Terplán Zoltánnak** információi vannak, hogy az igazgató úr gőzerővel készül a nyári színházi évadra. Olvasta, hogy minimum 6 különböző előadásra már megbízást kaptak. Érdeklődik, hogy az előadások megfelelő minőségűek és megfelelően szórakoztatóak lesznek-e.

**Pócza Zoltán** elmondja, hogy sok az egymással ütköző program, azonban a minőségre soha nem volt panasz. Az előadásokra lesz forrás, a finanszírozási biztonsága megvan, melyet röviden ismertet. Mivel van egyfajta kötelezettségük (művészi programra benyújtott pályázat), ezt idén a színházra kell fordítaniuk. Ebben az időszakban az egyéb rendezvényeken természetesen segítenek.

**Gelencsér Attila** érdeklődik, hogy idén várható-e történelmi darab vagy dráma. Ehhez kapcsolódóan megkérdezi, hogy nagyságrendileg mennyibe került tavaly egy darab?

**Pócza Zoltán** elmondja, hogy 10-15 millió forint összegbe, de ez attól is függ, hogy hány szereplője van egy előadásnak.Kiemeli, hogy az idei év jubileumi év, ezért egy klasszikus darabbal készülnek, William**Shakespeare**: **Szentivánéji álom**előadásával. Ezen kívül szeretnének felolvasó színházi keretek között egy-két darabot bemutatni. Készülnek egy 10 napos fesztiválra Nagy András vezetésével, melyet röviden ismertet.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**2/2022. (I.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága az 1997. évi CXL. törvény 78/I. § (4) bekezdés b) pontjában biztosított jogkörében a Jurisics-vár Művelődési Központ és Várszínház 2022. évre szóló munkatervét és az annak részét képező szolgáltatási tervet a melléklet szerinti tartalommal jóváhagyja.

**Felelős:** Pócza Zoltán igazgató

**Határidő:** értelemszerűen

1. **napirendi pont**

**Közlevéltár megalapítása**

**Előadó a polgármester nevében: Kovács-Mezei Virág igazgatási osztályvezető**

**Kovács-Mezei Virág** elmondja, hogy egy hosszú folyamat közeledik a végéhez, hogy a közlevéltár megalakulhasson. A közlevéltár létrehozásának feltétele, hogy rendelkezzék a köziratokról, a közlevéltárakról és a magánlevéltári anyag védelméről szóló 1995. évi LXVI. törvény 15. §-a szerinti, a működéshez szükséges, személyi és technikai feltételekkel. A feltételek meglétét követőn az Emberi Erőforrások Minisztériuma jóváhagyásával alapítható meg ténylegesen a levéltár. A közlevéltárat 2022. február 15. napjával alapítanák meg. Ezt követően van arra lehetőség, hogy a mostani levéltár, ahol működik, az ingatlant a vagyonkezelőtől igényeljük. A levéltár a könyvtár épületében foglalna helyet. A jelenlegi helyén akkor maradhatna a 2021. december 20. napján megérkezett jóváhagyás alapján, ha a Kőszegi Fióklevéltárnak jelenleg helyet adó Kőszeg, Jurisics tér 2. szám alatti ingatlan vagyonkezelői jogának megszerzését követően az iratőrző raktári helyiségek törvényi rendelkezésekre felújításra kerülnének. Ezt követően ismerteti az iratok átvételének folyamatát. A folyamat lezárását követően kap végleges helyet a levéltár. Ehhez szükséges az alapító okirat és a korábbi testületi döntés módosítása, melyet indokol. Megköszöni a figyelmet.

**Gelencsér Attila** érdeklődik, hogy a levéltári iratanyag jelenlegi helyén marad, vagy megy a könyvtárba.

**Kovács-Mezei Virág** elmondja, hogy most a levéltár iratanyag nélkül kerül megalapításra.

**Révész József** átveszi a szót. Elmondja, hogy ahhoz, hogy a város levéltárat alapítson, szükség van megfelelő helyre, technikai eszközökre és szakemberre. A hely megvan, a Városi Könyvtár épülete, megvan a technikai eszköz, valamint négy órában a két szakember. A levéltár megalakul iratanyag nélkül, megléte nem kötelező az alakuláshoz. Ez majd később töltődik fel. Összegezve elmondja, hogy megalakul egy levéltár üresen, szakemberrel és hellyel, utána kerül be az iratanyag, mely most még a Nemzeti Levéltár kezelésében van, ami állami vagyon. A Kőszegen meglévő iratanyag kerül vissza kezelésbe, melynek ez a folyamata.

**Gelencsér Attila** ehhez kapcsolódóan érdeklődik, hogy a városnak plusz többletköltséget jelent a két alkalmazott?

**Révész József** egyelőre igen.

**Kovács-Mezei Virág** hozzáfűzi, hogy ha hosszú távon a Jurisics tér 2. marad a levéltár, akkor szükséges lesz felújítás is.

**Terplán Zoltán** megkérdezi, ha átkerül a levéltár önkormányzati fennhatóság alá, akkor az ott dolgozók munkaköre kibővülhet, megváltozhat?

**Révész József** igennel válaszol. Röviden ismerteti a levéltári törvény ehhez kapcsolódó szigorú feltételeit. A következő ülésre bejövő közös munkaterv elkészítése alapján tervezik, hogy a két szakember 8 órás munkavállalóként lesz foglalkoztatva.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **I.** **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**3/2022. (I.20.) Kulturális, Oktatási, Szociális, Egészségügyi és Sport Bizottsági határozat:**

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a 2022. február 15. napjával alapítson közlevéltárat a Kőszegi Városi Múzeum és Könyvtár telephelyeként.
2. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Városi Múzeum és Könyvtár nevét változtassa meg, az intézmény nevét 2022. február 15. napjától Kőszegi Városi Múzeum, Könyvtár és Levéltár névre.
3. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Városi Múzeum és Könyvtár alapító okiratának K/316-1/2022. számú Módosító Okiratát, valamint a Kőszegi Városi Múzeum, Könyvtár és Levéltár K/316-2/2022. számú módosításokkal egységes szerkezetbe foglalt Alapító Okiratát hagyja jóvá.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **II.** **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**4/2022. (I.20.) Kulturális, Oktatási, Szociális, Egészségügyi és Sport Bizottsági határozat:**

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Város Polgármestere 113/2021. (VI.11.) polgármesteri határozat 2. pontját vonja vissza.
2. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy kérje fel a Kőszegi Városi Múzeum és Könyvtár igazgatóját, hogy 113/2021. (VI.11.) polgármesteri határozat 1. pontja szerint alkalmazott munkavállalókat a levéltári anyag Magyar Nemzeti Levéltártól történő átvételét követően teljes munkaidőben, napi 8 órában levéltárosként, illetve levéltári asszisztensként alkalmazza és az ennek végrehajtásához szükséges intézkedéseket tegye meg.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Általános iskolai körzethatárok véleményezése**

**Előadó a polgármester nevében: Kovács-Mezei Virág igazgatási osztályvezető**

**Kovács-Mezei Virág** röviden ismerteti az előterjesztést. Elmondja, hogy év végén megkérték, milyen új közterületek kerültek elnevezésre, mely besorolásra kerül. Köszöni a figyelmet.

**Gelencsér Attila** megkérdezi, hogy ettől függetlenül bárhova vihető a gyermek?

**Kovács-Mezei Virág** elmondja, hogy szabad iskolaválasztás van. Ha a választott iskolában nem fogadják el a jelentkezést, a körzethez tartozó iskolának be kell fogadnia a gyermeket.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**5/2022. (I.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Sárvári Tankerületi Központ által a 2022/23-as tanévre készített általános iskolai körzethatárok kialakításának tervezetét a melléklet szerint támogassa.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A képviselő-testület 2022. évi munkatervére javaslattétel *(Szóbeli előterjesztés)***

**Előterjesztő: Fekete-Pataki Edit bizottsági elnök**

**Fekete-Pataki Edit** megkérdezi, hogy a napirendi ponthoz van-e valakinek javaslattételi szándéka.

**Velkyné Ball Andrea** úgy gondolja, hogy nem kimondottan ide tartozik a téma, de röviden ismerteti a Kőszegfalván, a Kőszegfalvi utcában lévő szemétlerakás tarthatatlan helyzetét, melyet gyalázatosnak gondol. Több alkalommal jelezte, azonban nem tudja ki érte a felelős, ugyanis az elmúlt időszakban huzamosan nem ürítenek. Ebben kér tanácsot.

**Gelencsér Attila** hozzáfűzi, hogy mindenhol probléma.Az STKH csak a kukákat üríti, a mellé lerakott szemetet azonban nem. Igazából meg kellene keresni ki tette oda a szemetet.

**Dr. Nagy Edina** is megerősíti, hogy ezhétről hétre vezetői téma.Sokszor az is a probléma, hogy a társasházaknak nem a megfelelő méretű kukákat rendelik, mint amekkorára szükségük lenne. Megerősíti, hogy a kuka mellé kitett szemetet a STKH nem köteles elvinni.

**Velkyné Ball Andrea** elmondja, hogy a kék és sárga zsákos rendszer működik, azonban a hulladék sziget melletttarthatatlan a helyzet.Sajnálatosan még az októberben bezacskózott zöldhulladék is ott van, emellett a Pusztacsóból érkező lakók is ide teszik le a szemetet. Erre kellene megoldást találni. Köszöni a figyelmet.

Mivel ehhez a témához több hozzászólás nem érkezik, **Fekete-Pataki Edit** felveti a szociális bérlakások felülvizsgálatát.

A téma rövid megbeszélését követően **Dr. Nagy Edina** elmondja, hogy a szociális lakásban lakókat nagy védelemben részesíti a törvény, mely a veszélyhelyzet miatt még szorosabbá vált.

**Fekete-Pataki Edit** érdeklődik a civil szabályzattal kapcsolatban, hogy a munkatervben lesz-e módosítás.

**Dr. Nagy Edina** elmondja, hogymég nincs véglegesítve.Nincs kiküldve anyag, mivel várják a folyamatos javaslatokat, miután beérkeznek, a testületi ülésre lesz összeállítva és kiküldve.

**Fekete-Pataki Edit** a civil szabályzattal kapcsolatban javasolja annak áttekintését, amennyiben lesz mód és lehetőség, akkor szeretné szabályozottabbá tenni.

Mivel több kérdés, hozzászólás nem érkezik, **Fekete-Pataki Edit** szavazásra bocsátja a  **javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**6/2022. (I.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a 2022. évi munkatervébe a civil szabályzat felülvizsgálatát építse be.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Egyebek** keretébenDr. Koczor Gábor által felett témák.

**Fekete Balázs** rövid tájékoztatást ad a mentőállomás jelenlegi helyzetéről és folyamatairól, valamint jövőbeni terveiről. Röviden ismerteti az ütemtervet. Fekete Balázs elmondja, hogy az ügyelet épülete a mentőállomás épülete mellé épülne, melynek ütemtervét is ismerteti.

**Kovács-Mezei Virág** tájékoztatást ad, hogy a gyermekorvosi helyettesítés elindult.Egy-egy technikai dologgal küzdenek, de ez nem befolyásolja a rendelést. Egyelőre negatív visszajelzés nem érkezett. Elmondja, hogy a hirdetések újraírása megtörtént, melyet röviden ismertet. Június 30. napjáig a gyermekorvosok adhatják el praxisukat. Folyamatos tárgyalások történnek, két jelentkező is van. Több információval egyelőre nem szeretne szolgálni.

**Kovács-Mezei Virág** az orvospanaszokkal kapcsolatban tájékoztatást ad, hogy a mai napon tartanak egy megbeszélést az orvosokkal a tapasztalatokról, észrevételekről.

**Kovács-Mezei Virág** az orvosi ügyelettel kapcsolatbanelmondja, hogy a szerződés 2022. február 17-én valóban lejár. A közbeszerzési eljárás kiírásra került, a beadási határidő 2022. január 31. A nyertes ajánlattevővel a szerződési időben megköthető, így zavartalan lesz a működés.

Mivel több hozzászólás, kérdés, vélemény nem érkezik, **Fekete-Pataki Edit** megköszöni a figyelmet és az ülést 10.21 perckor berekeszti.

Kelt, mint az első oldalon.

Fekete-Pataki Edit

bizottsági elnök bizottsági tag